Informācija plašsaziņas līdzekļiem

2025. gada 17. jūnijs

**Konkursā uz 10. klasēm Rīgas pašvaldības skolās varēs pieteikties no 26. jūnija, izmantojot e-pakalpojumu**

**No 26. līdz 30. jūnija plkst. 10.00. varēs pieteikties Rīgas valsts ģimnāziju un Rīgas vidusskolu 2025./2026. mācību gada 10.klašu konkursā elektroniski, izmantojot portāla latvija.gov.lv e-pakalpojumu "Pieteikšanās izglītības uzsākšanai Rīgas valstspilsētas pašvaldības izglītības iestādē (10.klase)".**

Pirms pieteikumu iesniegšanas svarīgi ir izvēlēties skolu, izglītības programmas virzienu un iepazīties ar uzņemšanas noteikumiem konkrētajā skolā. Informācija par skolu izglītības programmu virzieniem un uzņemšanas noteikumiem ir publicēta katras skolas tīmekļvietnē un vienkopus Rīgas Izglītības, kultūras un sporta departamenta [tīmekļvietnē](https://iksd.riga.lv/media/data/rigas-skolas.html).

Atgādinām, ka 9.klašu centralizēto eksāmenu rezultāti būs pieejami no 25. jūnija tīmekļvietnē [eksameni.gov.lv](https://eksameni.gov.lv)

**Pieteikšanās kārtība e-pakalpojumā**

E-pakalpojums būs aktuāls tikai laika posmā no 26. jūnija līdz 30. jūnija plkst.10.00. Pieteikšanās laiks e-pakalpojumā netiek ņemts vērā konkursa atlases kritērijos.

Pieteikumu varēs iesniegt skolēna likumiskais pārstāvis (piemēram, vecāki vai aizbildnis) vai pats pretendents, ja viņš ir pilngadīgs.

Lai pieteiktos sistēmā, būs nepieciešami autentifikācijas līdzekļi, piemēram, eID karte, e-paraksts, SmartID vai eParaksts mobile. Šie līdzekļi nodrošina drošu piekļuvi portālam latvija.gov.lv un pieteikuma iesniegšanu.

Ja kādu iemeslu dēļ nebūs iespējams pieteikumu iesniegt elektroniski, to šajos datumos iespējams iesniegt klātienē izvēlētajā izglītības iestādē.

Skolēnu varēs pieteikt uz vairākām vidusskolu vai ģimnāziju vidējās izglītības programmām. Katram pieteikumam jābūt aizpildītam un iesniegtam atsevišķi, izvēloties attiecīgo izglītības iestādi un programmas virzienu.

Pieteikumu soļi:

* Pieteikuma sākumā būs jāizvēlas, par ko tas tiek iesniegts – par nepilngadīgu bērnu, par aizgādībā esošu bērnu vai par aizbildnībā esošu personu. Pēc tam no saraksta jāizvēlas sava bērna dati un jānorāda vecāka vai aizbildņa kontaktinformācija turpmākai saziņai.
* Nākamajā solī būs jāizvēlas izglītības iestāde un vidējās izglītības programmas virzieni. Vienā iestādē iespējams norādīt neierobežotu programmu skaitu. Ja tiek izvēlētas vairāki programmas virzieni, obligāti atsevišķā laukā brīvā formā ir jānorāda prioritāte programmu izvēlē.
* Nākamajā solī jānorāda vērtējums, norādot vai ir kārtojis vai nav kārtojis centralizētos eksāmenus, un tālāk norāda eksāmenu procentu vērtējumus (iestājoties ģimnāzijas arī iestājeksāmenu rezultātu). Ja centralizētie eksāmeni nav kārtoti, jānorāda vērtējumi, kas uzrādīti pamatizglītības ieguvi apliecinošajā dokumentā.
* Pēdējā solī tiek parādīta visa pieteikuma informācija. To iespējams pārskatīt, nepieciešamības gadījumā labot un iesniegt, tādējādi pabeidzot pieteikšanās procesu.

Pēc veiksmīgas pieteikuma iesniegšanas e-pakalpojumā, lietotājs uz savu norādīto e-pasta adresi saņems apstiprinājuma ziņojumu ar informāciju par reģistrēto pieteikumu, izvēlēto izglītības iestādi, programmas uz kurām ir pieteicies un pretendenta identifikatoru.

Pēc identifikatora varēs sekot līdzi konkursam skolu mājaslapās, kur tiks publicēti konkursa rezultāti.

**Konkursa kārtība**

Skolēnu uzņemšana 10.klasēs notiks konkursa kārtībā.

Konkursa atlases kritērijs skolēnu uzņemšanai 10.klasē ir pamatizglītības sertifikātā norādītais mācību vērtējums attiecīgajā mācību priekšmetā.

Ja skolēns nav kārtojis centralizētos eksāmenus, tad skola aizstāj pamatizglītības sertifikātā norādīto vērtējumu ar pamatizglītības ieguves apliecinošajā izglītības dokumentā norādīto vērtējumu attiecīgajā mācību priekšmetā, izsakot to procentuāli no maksimāli pieļaujamā vērtējuma (100%).

Skolēnu uzņemšanai 10. klasēs var tikt noteikti papildu kritēriji (par tiem informācija ir publicēta katras skolas tīmekļvietnē):

* iestājpārbaudījumā iegūtais rezultāts un/vai pamatizglītības ieguves apliecinošajā izglītības dokumentā;
* liecībā norādītais vērtējums attiecīgajos mācību priekšmetos.

Papildu kritērijs konkursam skolēnu uzņemšanai 10. klasē Rīgas valsts ģimnāzijās ir noteikts vienotā iestājpārbaudījuma rezultāts.

**Konkursa rezultāti**

Skolas paziņo konkursa rezultātus par skolēnu uzņemšanu 10. klasēs, publicējot visu pretendentu, kuri ir pieteikušies konkursam, sarakstu (ar piešķirto e-pakalpojuma pretendenta identifikatoru un iegūto punktu summu) savā tīmekļvietnē:

* Rīgas valsts ģimnāzijas –1. jūlijā plkst.10.00. Atjaunoto pretendentu sarakstu publicē 4. jūlijā plkst. 10.00 un 9. jūlijā plkst.10.00;
* Vidusskolas pretendentu sarakstu publicē no 1. jūlija plkst.10.00 līdz 4. jūlija plkst.10.00. Atjaunoto pretendentu sarakstu publicē 9. jūlijā plkst.10.00 un 14. jūlijā plkst. 10.00.
* Skolas atjauno pretendentu sarakstu ne retāk kā reizi trijās dienās, ņemot vērā saņemtos iesniegumus par uzņemšanu 10. klasē vai par atteikumu.

Dokumentu iesniegšana uzņemšanai 10. klasē notiek skolas noteiktajā termiņā un atbilstoši normatīvo aktu prasībām.

Pēc pretendentu saraksta publicēšanas, vecākam, kas ir saņēmis uzaicinājumu par uzņemšanu skolā, trīs darba dienu laikā ir jāiesniedz iesniegumus vai atteikums par uzņemšanu skolā.

Ja dokumenti nav iesniegti noteiktajā termiņā, skolēnu no attiecīgā pretendentu saraksta svītro un saskaņā ar konkursa rezultātiem viņa vieta tiek piedāvāta nākamajam pretendentam.

Neskaidrību gadījumā, lūgums zvanīt pa tālruni 67026816.

Informāciju sagatavoja: Iveta Bulāne, Rīgas pašvaldības Ārējas komunikācijas nodaļas projektu koordinators, e-pasts: [iveta.bulane@riga.lv](mailto:iveta.bulane@riga.lv)